Ved 08.50-tida den 18. januar i år gikk det av et skudd på Oslo internasjonale skole på Bekkestua i Bærum. Skuddet gikk i veggen, ifølge en politirapport som NRK har fått innsyn i.

I rapporten står det:

«Ingen personer skadet ved hendelsen. Skuddet avfyrt i vegg uten at skuddet har gått igjennom».

Kriminalteknikere ble sendt til stedet

I rapporten står det også at skuddet var en «utilsiktet avfyring» – altså at det skal ha skjedd ved et uhell.

Vådeskuddet skjedde på prinsesse Ingrid Alexandras skole 18. januar i år. Foto: Braastad, Audun / NTB scanpix

Prinsesse Ingrid Alexandra er elev ved den internasjonale skolen på Bekkestua, sammen med rundt 600 andre elever.

Den kongelige politieskorte (DKP), som er underlagt Oslo politidistrikt, har ansvaret for sikkerheten rundt kronprinsbarna og kongefamilein forøvrig. Livvaktene er alltid bevæpnet med skarpladd pistol når de er på jobb, på lik linje med PST-livvaktene som vokter regjeringsmedlemmer og andre myndighetspersoner.

Vådeskuddet som skjedde 18. januar gikk av i «vaktbua til eskortepersonellet,» ifølge politirapporten.

I rapporten kommer det frem at hendelsen skal ha skjedd ca. klokken 08.50. Klokken 10.22, ca. en og en halv time senere, ble politiets operasjonssentral varslet om det som hadde skjedd. Det var vaktlederen i DKP som varslet operasjonssentralen i Asker og Bærum.

Kriminalvakten og en kriminalteknisk enhet ble sendt til stedet, ifølge rapporten. Der ble det gjort kriminaltekniske undersøkelser. I tillegg ble Spesialenheten for politisaker varslet.

– Saken skal etterforskes

Politiets livvakter trener mellom 150 og 300 timer i året, ifølge Politidirektoratet, og er blant de i politiet som trener mest på våpenhåndtering etter mannskapene fra Beredskapstroppen.

Janecke Aarnæs, rektor ved Oslo internasjonale skole Foto: Simon Solheim / NRK

Janecke Aarnæs, rektor ved Oslo internasjonale skole, sier til NRK at ingen elever ble berørt av hendelsen.

– Det var ingen fare for elever eller ansatte ved skolen siden dette skjedde inne i vaktboden. Jeg tenker dette først og fremst er uheldig for den som var involvert, sier hun til NRK.

Liv Øyen, leder for Spesielenheten for politisakers avdeling i Øst-Norge, sier til NRK at de ikke kan kommentere omstendighetene rundt det som skjedde før etterforskingen er ferdig.

– Saken skal etterforskes, men vi vet ikke per nå når den blir ferdigstilt, sier hun.

– Dette var en uønsket hendelse som nå blir etterforsket av Spesialenheten. Oslo politidistrikt har etter hendelsen gjennomgått og fulgt opp rutiner. Vi avventer nå Spesialenhetens etterforskning, skriver visepolitimester Sveinung Sponheim i Oslo-politiet i en SMS til NRK.

NRK har vært i kontakt med Kongehuset, som opplyser at de er orientert om hendelsen, men de ønsker ikke å kommentere saken ytterligere.